CELEX: 22013D0225
Language: el
Date: 2013-12-13 00:00:00
Title: Απόφαση της Μεικτής Επιτροπής του ΕΟΧ αριθ. 225/2013, της 13ης Δεκεμβρίου 2013 , για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ

22.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 154/22
            
         ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
   αριθ. 225/2013
   της 13ης Δεκεμβρίου 2013
   για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
   Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
   Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1) πρέπει να ενσωματωθεί στη συμφωνία για τον ΕΟΧ.
            
         
               (2)
            
            
               O κανονισμός (ΕΕ) αριθ. 528/2012 καταργεί την οδηγία 98/8/ΕΚ του Ευρωπαϊκού Κοινοβουλίου και του Συμβουλίου (2), η οποία έχει ενσωματωθεί στη συμφωνία για τον ΕΟΧ και πρέπει, συνεπώς, να διαγραφεί από τη συμφωνία για τον ΕΟΧ.
            
         
               (3)
            
            
               Το παράρτημα II της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το κεφάλαιο XV του παραρτήματος II της συμφωνίας τροποποιείται σύμφωνα με το παράρτημα της παρούσας απόφασης.
   Άρθρο 2
   Τα κείμενα του κανονισμού (ΕΕ) αριθ. 528/2012 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
   Άρθρο 3
   Η παρούσα απόφαση αρχίζει να ισχύει στις 14 Δεκεμβρίου 2013, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (3).
   Για το Λιχτενστάιν, η παρούσα απόφαση αρχίζει να ισχύει την ίδια ημέρα ή την ημέρα ενάρξεως ισχύος της συμφωνίας μεταξύ του Λιχτενστάιν και της Ελβετίας για τον καθορισμό της συνεργασίας στον τομέα των διαδικασιών αδειοδότησης για βιοκτόνα, σύμφωνα με τον κανονισμό (ΕΕ) αριθ. 528/2012, ανάλογα με το ποια ημερομηνία είναι μεταγενέστερη.
   Άρθρο 4
   Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 13 Δεκεμβρίου 2013.
      
         
            Για τη Μεικτή Επιτροπή του ΕΟΧ
         
         
            Ο Πρόεδρος
         
         Thórir IBSEN
      
   
   
      (1)  ΕΕ L 167 της 27.6.2012, σ. 1.
   
      (2)  ΕΕ L 123 της 24.4.1998, σ. 1.
   
      (3)  Έχουν αναφερθεί συνταγματικές απαιτήσεις.
   
      ΠΑΡΑΡΤΗΜΑ
      Το κείμενο του σημείου 12ιδ (οδηγία 98/8/ΕΚ) του κεφαλαίου XV του παραρτήματος II αντικαθίσταται από το ακόλουθο:
      «32012 R 0528: Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).
      Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:
      
                  α)
               
               
                  Τα κράτη της ΕΖΕΣ συμμετέχουν στις εργασίες του Ευρωπαϊκού Οργανισμού Χημικών Προϊόντων, εφεξής “ο Οργανισμός”, όπως καθορίζεται στον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου.
               
            
                  β)
               
               
                  Με την επιφύλαξη των διατάξεων του πρωτοκόλλου 1 της συμφωνίας, ο όρος “κράτος(-η) μέλος(-η)” που αναφέρεται στον κανονισμό (ΕΕ) αριθ. 528/2012 εννοείται ότι περιλαμβάνει, εκτός από την έννοια που έχει στον εν λόγω κανονισμό, και τα κράτη της ΕΖΕΣ.
               
            
                  γ)
               
               
                  Όσον αφορά τα κράτη της ΕΖΕΣ, ο Οργανισμός, εφόσον κρίνεται αναγκαίο, επικουρεί την Εποπτεύουσα Αρχή της ΕΖΕΣ ή τη μόνιμη επιτροπή, ανάλογα με την περίπτωση, κατά την άσκηση των αντίστοιχων καθηκόντων τους.
               
            
                  δ)
               
               
                  Στο άρθρο 35 προστίθεται η ακόλουθη παράγραφος:
                  “4.   Τα κράτη της ΕΖΕΣ συμμετέχουν πλήρως στις εργασίες της ομάδας συντονισμού και έχουν, στο πλαίσιο αυτής, τα ίδια δικαιώματα και υποχρεώσεις με τα κράτη μέλη της ΕΕ με εξαίρεση το δικαίωμα ψήφου. Ο εσωτερικός κανονισμός της ομάδας συντονισμού εξασφαλίζει την πλήρη συμμετοχή των κρατών της ΕΖΕΣ.”.
               
            
                  ε)
               
               
                  Στο άρθρο 44 παράγραφος 5 προστίθεται το ακόλουθο εδάφιο:
                  “Όταν η Επιτροπή χορηγεί άδεια της Ένωσης ή αποφασίζει ότι δεν έχει χορηγηθεί άδεια της Ένωσης, τα κράτη της ΕΖΕΣ λαμβάνουν ταυτόχρονα, και εντός 30 ημερών από την πράξη της Επιτροπής, αντίστοιχες αποφάσεις. Η Μεικτή Επιτροπή του ΕΟΧ ενημερώνεται και δημοσιεύει περιοδικά καταλόγους τέτοιων αποφάσεων στο συμπλήρωμα ΕΟΧ της Επίσημης Εφημερίδας.”.
               
            
                  στ)
               
               
                  Στο άρθρο 48 προστίθεται η ακόλουθη παράγραφος:
                  “4.   Εάν η Επιτροπή ακυρώσει ή τροποποιήσει άδεια της Ένωσης, τα κράτη της ΕΖΕΣ ακυρώνουν ή τροποποιούν την αντίστοιχη απόφαση.”.
               
            
                  ζ)
               
               
                  Στο άρθρο 49 προστίθεται το ακόλουθο εδάφιο:
                  “Εάν η Επιτροπή ακυρώσει άδεια της Ένωσης, τα κράτη της ΕΖΕΣ ακυρώνουν την αντίστοιχη απόφαση.”.
               
            
                  η)
               
               
                  Στο άρθρο 50 προστίθεται η ακόλουθη παράγραφος:
                  “4.   Εάν η Επιτροπή τροποποιήσει άδεια της Ένωσης, τα κράτη της ΕΖΕΣ τροποποιούν την αντίστοιχη απόφαση.”.
               
            
                  θ)
               
               
                  Στο άρθρο 75 προστίθεται η ακόλουθη παράγραφος:
                  “5.   Τα κράτη της ΕΖΕΣ έχουν δικαίωμα να συμμετέχουν πλήρως στις εργασίες της επιτροπής βιοκτόνων και στο πλαίσιο αυτής έχουν τα ίδια δικαιώματα και υποχρεώσεις με τα κράτη μέλη της ΕΕ, εκτός του δικαιώματος ψήφου.”.
               
            
                  ι)
               
               
                  Στο άρθρο 78 προστίθεται η ακόλουθη παράγραφος:
                  “3.   Τα κράτη της ΕΖΕΣ συμμετέχουν, από την έναρξη ισχύος της παρούσας απόφασης, στη χρηματοδότηση του Οργανισμού. Για τον σκοπό αυτό, οι διαδικασίες που προβλέπονται στο άρθρο 82 παράγραφος 1 στοιχείο α) και στο πρωτόκολλο 32 της συμφωνίας ισχύουν κατ' αναλογία.”.
               
            
                  ια)
               
               
                  Σε περίπτωση διαφωνίας μεταξύ των συμβαλλόμενων μερών σχετικά με τη διαχείριση των εν λόγω διατάξεων, εφαρμόζεται κατ' αναλογία το μέρος VII της συμφωνίας.».